आजम खां रविवार को किले में चेयरमैन पद के सपा समर्थित प्रत्याशी अजहर खां के समर्थन में एक विशाल जनसभा को संबोधित कर रहे थे। उन्होंने कहा कि अजहर खां एक बेहद ही जिम्मेदार व्यक्ति हैं। उनके नेतृत्व में रामपुर की नगरपालिका तरक्की का इतिहास रचेगी। उन्होंने कहा कि विधानसभा चुनाव के दौरान मैंने जो वादा किया था उस पर अमल किया जा रहा है। रामपुर को 24 घंटे बिजली मिल रही है। शहर को शानदार बनाने का वादा किया था। उसकी रफ्तार निकाय चुनाव की वजह से धीमी हो गई है। चुनाव समाप्त होने क बाद शहर में विकास की गंगा बहेगी। जिला अस्पताल में इतनी नर्सें होंगी, डाक्टर होंगे और आधुनिक मशीनें होंगी कि लोगों को निजी अस्पतालों में जाने की जरूरत नहीं होगी। उन्होंने कहा कि मैं शांति चाहता हूं, कानून व्यवस्था चाहता हूं। कानून को हाथ में लेने वालों को सर उठाकर चलने की इजाजत नहीं होगी।